作者：王迈
词牌/韵律：贺新郎

paragraphs: 此是河清宴。
觉朝来、薰风满入，生绡团扇。
太守愁眉才一展，且喜街头米贱。
且莫管、官租难办。
绕砌苔钱无限数，更莲池、雨过珠零乱。
尽买得，凌波面。
家山乐事真堪羡。
记年时、荔支新熟，荷筒齐劝。
底事来寻蕉鹿梦，赢得乾忙似箭。
笑富贵、都如邮传。
做了丰年还百姓，便莼鲈、归兴催张翰。
看卿等，上霄汉。